મગર આજકાલ વડોદરામાં પેંધા પડ્યા છે. પુર તો ખાલી બહાનું છે. મોકો મળતા ત્રણ-ચાર ફૂટનાં બેબીથી લઈને ચૌદ ફૂટ સુધીના પુખ્ત મગર સંસ્કાર નગરી વડોદરાની સહેલ કરવા નીકળી આવે છે. કૂતરા-બલાડા ઘુસે એમ મગર લોકોના ઘરમાં ઘુસી રહ્યાં છે. કપલીયાની જેમ એ કમાટીબાગમાં ટહેલવા આવી જાય છે. અને રખડતાં કૂતરાની જેમ જાહેર રસ્તા ઉપર આજકાલ મળી આવે છે. લોકો કૌતુક જોવા ભેગાં જરૂર થાય છે, પણ સલામત અંતર રાખીને, ટોળામાં હોય અને વનવિભાગ કે ફાયરબ્રિગેડ હાજર હોય ત્યારે. એકંદરે વડોદરા મગરોથી ટેવાતું જાય છે અને ભવિષ્યમાં આ શહેરમાં ‘વડોદરામાં રહેવું અને મગર સાથે વેર’ એવી કહેવત પણ પ્રચલિત થશે એવું હાલ દેખાય છે.